 Na RICHARD MUNGUTI MBUNGE wa Sirisia John Walukhe na mwenzake kibiashara Grace Wakhungu wanaotumikia kifungo cha jumla ya miaka 136 gerezani kwa wizi wa zaidi ya Sh297milioni Jumanne walianza rufaa ya kupinga adhabu waliyohukumiwa miaka miwili iliyopita. Walukhe na Walhungu walisukumwa jela kwa kuibia bodi ya nafaka na mazao (NCPB) kwa kuiuzia “mahindi hewa” kisha wakadai walipwe Sh297milioni. Wawili hao walihukumiwa na hakimu mkuu mahakama ya kuamua kesi za ufisadi Elizabeth Juma. Akiwasukuma jela, Juma alisema wawili hao walidanganya waliingiza humu nchini mahindi kutoka Ethiopia kisha wakalipisha mamilioni ya pesa kwa kuhifadhi mahindi hayo katika mabohari. Walukhe, Wakhungu na mkurugenzi mwingine aliyeaga Jacob Juma kupitia kwa kampuni yao Erad Supplies Limited walidai NCPB ilikataa kuwalipa kisha ikawashtaki katika mahakama kuu. Jaji Esther Kamau anayesikiza rufaa hiyo aliombwa afutilie mbali kifungo hicho kwa vile hakimu Juma hakuzingatia sheria. Mahakama ilielezwa “ikiwa mahakama kuu ilikuwa imeamuru Erad ilipwe kwa kuagizia NCPB mahindi kutoka ng’ambo wakati nchini hii ilipokuwa imekumbwa na uhaba mbona hakimu alifikia uamuzi ufisadi ulitekelezwa.” Ushahidi uliowasilishwa mahakamani ulisema Walukhe alikiri alipokea Sh50milioni za pesa hizo zilizoibwa kutoka NCPB naye Wakhungu akatia kibindoni Sh40milioni. Mahakama inaendelea kusikiza rufaa hiyo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  